Hvis du arbejder mindre end 37 timer pr. uge, har du mulighed for at få supplerende efterløn. Hvis du fx arbejder 32 timer pr. uge, kan du få efterløn i 5 timer pr. uge, sådan at du samlet set har økonomisk dækning for 37 timer pr. uge. Hvis du arbejder mere end 145,53 timer pr. måned, kan du dog ikke få supplerende efterløn, da der gælder en særlig mindsteudbetalingsregel. Du kan først få supplerende efterløn fra den dag, du søger om det. Derfor er det vigtigt, at du sender os en ansøgning så snart, du ønsker at få supplerende efterløn. Du kan under ingen omstændigheder få supplerende efterløn med tilbagevirkende kraft, da der ikke er nogen dispensationsmuligheder i arbejdsløshedsforsikringsloven. Bemærk også, at det er dine arbejdstimer, der afgør, hvor mange skattefri præmier du optjener. En præmieportion optjenes, når du har arbejdet 481 timer. Du kan derfor optjene fuld skattefri præmie, når du arbejder 37 timer pr. uge svarende til 481 timer pr. kvartal. Arbejder du mindre end 37 timer om ugen, vil du derfor ikke kunne optjene de maksimale 12 præmieportioner – også selvom du ikke får supplerende efterløn ved siden af eller slet ikke gør brug af efterlønnen frem til, du går på Folkepension. Der er derfor ikke nogen fordel af at lade være med at få supplerende efterløn, hvis du arbejder mindre end 37 timer pr. uge. Snak med FTFa, hvis du arbejder mindre end 37 timer, så vi konkret kan vejlede dig om dine muligheder.